  Анжелика Тихонова корреспондент Глазкарысь дышетӥсьёсты дасясь кун институтын «Весна ГГПИ - 2021» фестиваль улсын фольклоръя «Зарни тӧл» усьтэм элькун фестиваль ортчиз. Со сярысь ивортодэтъя «Удмуртия» агентстволэн корреспондентэзлы институтысь кунгож кылъёсъя но удмурт кылосбуръя кафедраысь доцент, студентъёслэн «Пужмер» фольклор коллективзылэн кивалтӥсез, дышетон тодосъя кандидат Ольга Никифорова вераз. Туэ «Зарни тӧл» фестиваль-вожвылъяськон 12-тӥзэ ортчиз. Со улсын факультетъёс пӧртэм-пӧртэм калыкъёслэсь сям-йылолъёссэс, кырӟан-эктонъёссэс, оглом фольклорзэс возьматӥзы. Ольга Никифоровалэн кылъёсызъя, азьло аръёсы ӵемгес матын улӥсь калыкъёсын тодматылӥзы: бигеръёсын, ӟучъёсын, удмуртъёсын, комиосын.  Туэ сыӵе ужпум студентъёс азе пуктэмын вал, соос пичи калыкъёсты мед возьматозы шуыса. Соин ик уйпал калык но луиз: ненецъёс, ульчаос, эвенкъёс. Мукет калыкез басьтӥськомы ке, кавказъёс вал Ольга Никифорова, «Пужмер» фольклор коллективлэн кивалтӥсезСтудентъёслэн верамзыя, со ласянь тунсыко но, секыт но вал, пусъе кивалтӥсь. Уго азьло аръёсы кыӵе ке калыклэсь сям-йылолъёссэ возьматӥзы ке, соос доры мыныса юалляськылӥзы вал. Нош татын сыӵе луонлык ӧй вал ни. Глазкарысь институтысь факультетъёсын дышетскисьёс сяна, ужрадэ Ижкарысь ӧтем куноос но пыриськизы. Озьы, Африкаысь егитъёс ас эктонэнызы тодматӥзы. Зэмос калык аслэсьтыз лулчеберетсэ возьматэ ке, со трослы тунсыкогес луэ. Эктонзы туж сыӵе зажигательной, ӝуатӥсь вал Ольга Никифорова, «Пужмер» фольклор коллективлэн кивалтӥсез«Пужмер» коллектив ужрадэ пыриськон понна кык толэзь ӵоже дасяськиз. Ми удмурт сям-йылолэз возьматӥмы. «Улон ӧр» шуыса. Куинь сюан возьматӥмы - со нуны вордскон (улонэн) сюан, адямиен сюан но кулонэн сюан. Собере быдэстӥмы озьы ик вордскон сюанэн. Быдэс циклэз возьматӥмы Ольга Никифорова, «Пужмер» фольклор коллективлэн кивалтӥсезШуг-секытъёс кулон сюанлы кырӟан утчакузы кылдӥзы, уго соос вуно ини. Нош уйпал ёросъёсын, Ольга Никифоровалэн кылъёсызъя, туж тупась, ӝожмыт кулон кырӟанъёссы. Но кырӟан сюриз ик, соослы Балезино ёросысь Андрейшурысь школаысь удмурт кылъя дышетӥсь юрттӥз. Сям-йылолъёсты возьматоназы Глазкарысь 17 номеро школаысь пиналъёсты но кыскизы. Шумпотыса верасько, 17-тӥ школаын милям удмурт кылъя класс усьтэмын. Отын пиналъёс удмурт кылэз одно ик дышетон тодмет чотын дышето. Соин туж юн кусып возиськомы. Отысь нылпиос но милем возьматӥзы пинал дырез. Ӵош сыӵе, огъя, студентъёс но нылпиос Ольга Никифорова, «Пужмер» фольклор коллективлэн кивалтӥсезВераны кулэ, «Пужмер» фольклор коллектив институтын ог 15 ар талэсь азьло кылдӥз. Со ужез али Ижкарысь Кузебай Герд нимо йӧскалык гимназилэн кивалтӥсез Татьяна Волкова кутскиз. Бӧрысь кӧня ке аръёс фольклор коллектив ӧз ужа, уго туж шуг вал кивалтӥсь шедьтыны вал. Нош берло аре туж мыло-кыдо студентъёс вуизы. Соос асьсэос «Пужмерез» улӟытоно вал шуыса вазиськизы. Мон кивалтӥсь ӧвӧл шуыса верай но, быгатомы шуизы. Крезьгуръя училищеез быдтэмын одӥгез нылмы, со кырӟан удысэн выриз. Вот озьы со борды басьтӥськи но, малпасько пӧрмиз шуыса. Туж сыӵе шуныт кылъёс веразы учкисьёс но - та циклэн вакчи дыр куспын быдэс улонэз туж умой возьматыны быгатӥды шуыса Ольга Никифорова, «Пужмер» фольклор коллективлэн кивалтӥсез«Зарни тӧл» фестиваль-вожвылъяськонын вормисьёсты 21-тӥ оштолэзе «Весна ГГПИ - 2021» фестивальлы йылпумъянъёс лэсьтон ужрадын шараялозы. Нялтас вераса, «Пужмеръёс» отчы ансамбльзэс улӟытон пумысен ӵектосэнызы но пыриськизы. Со сяна, со ӵектоссэс Егитъёсын ужанъя федерал агентстволэн проектъёсъя огъяросси конкурсаз келязы. Грант утӥзы ке, ансамбльлы выль костюмъёс вурозы.  Тегъёс: Удмуртия фестиваль йӧскалыклулчеберет Глазкар ГГПИ фольклор  